b'\n_START_ARTICLE_\nKjell Noreik\n_START_SECTION_\nBakgrunn\n_START_PARAGRAPH_\nKjell Noreik vokste opp i Oslo og  var s\xc3\xb8nn av salgsinspekt\xc3\xb8r Johan Gottfred Noreik (1888\xe2\x80\x931982) og Signe Madsen (1891\xe2\x80\x931976)._NEWLINE_Han tok examen artium ved Oslo katedralskole i 1948 og ble cand.med. ved Universitetet i Oslo i 1954.\n_START_SECTION_\nMedisiner\n_START_PARAGRAPH_\nEtter \xc3\xa5 ha v\xc3\xa6rt turnuslege ved Narvik sykehus i 1955, distriktsturnus i Salangen i 1956 og milit\xc3\xa6rtjeneste 1956\xe2\x80\x9357, hadde han forskjellige utdanningsstillinger ved Ullev\xc3\xa5l sykehus, Gaustad sykehus, Rikshospitalet, Sentralsykehuset i Akershus og ved Dikemark sykehus. Han ble dosent i sosialmedisin ved Universitetet i Oslo i 1974 og professor i 1986, en stilling han hadde ble pensjonert i 1999._NEWLINE_I sin forskningsstilling ved Gaustad sykehus 1963\xe2\x80\x931968, arbeidet Noreik med etterunders\xc3\xb8kelser av tidligere innlagte pasienter. Dette arbeidet dannet blant annet grunnlaget for doktoravhandlingen\xc2\xa0Follow-up and classification of functional psychoses with special reference to reactive psychoses\xc2\xa0i 1969. Sammen med Christian Astrup utgav han i 1966, boka Functional psychoses, diagnostic and prognostic models._NEWLINE_Som dosent og professor i sosialmedisin har han, ofte sammen med andre forskere, blant annet publisert arbeider vedr\xc3\xb8rende uf\xc3\xb8repensjon og sykmeldingspraksis, foruten arbeider om rettspsykiatriske emner. Noreik ble tildelt Dr. Dedichens pris for psykiatrisk forskning i 1974 og mottok Kongens gullmedalje for prisoppgaver b\xc3\xa5de i 1969 og 1977. Sammen med Grete Stang har han v\xc3\xa6rt redakt\xc3\xb8r for\xc2\xa0L\xc3\xa6rebok i sosialmedisin\xc2\xa0for utgavene 1987, 1992 og 2000._NEWLINE_Noreik har hatt flere bistillinger innenfor sosialmedisin, blant annet var han 1974\xe2\x80\x931982 ved Asker sosialkontor og fra 1998 ved St. Hanshaugen sosialsenter i Oslo. Fra 1987 har han v\xc3\xa6rt samarbeidende spesialist i psykiatri for trygdekontorene i Oslo, der han har unders\xc3\xb8kt et stort antall pasienter som har s\xc3\xb8kt ulike trygdeytelser._NEWLINE_Helt fra 1961 hadde Noreik oppdrag som psykiatrisk sakkyndig i straffesaker. Frem til 2006 hadde han avgitt omkring 1000 rettspsykiatriske erkl\xc3\xa6ringer, flere av disse vedr\xc3\xb8rende st\xc3\xb8rre straffesaker. Noreik har ogs\xc3\xa5 v\xc3\xa6rt mye brukt i umyndiggj\xc3\xb8ringssaker, og han har per 2006 avgitt over 200 slike erkl\xc3\xa6ringer og har m\xc3\xb8tt i retten som sakkyndig. Ogs\xc3\xa5 i sivilsaker, for eksempel vedr\xc3\xb8rende personskade, har han v\xc3\xa6rt sakkyndig en rekke ganger._NEWLINE_Kjell Noreik var 1983\xe2\x80\x932003 medlem av Den rettsmedisinske kommisjon, psykiatrisk gruppe, og fungerte i perioder som formann.'